Toxicomania cumenza il mintgadi – prevenziun er

(gac) Sut quest titel è vegnida lantschada il november 2003 la campagna en il chantun Grischun. Ussa suonda la segunda part da la campagna cun in nov focus. La finamira da la campagna è da sensibilisar la populaziun per il tema «prevenziun cunter la toxicomania» e da dar infurmaziuns davart l’alcohol, il cannabis ed il nicotin sco er d’inditgar las tendenzas dal consum dals giuvenils ed il privel da quel. Igl è l’incumbensa da l’entira societad da metter barrieras tar il consum dals meds narcotics. Las disposiziuns correspundentas èn vegnidas formuladas en pliras leschas. La consultaziun ch’è actualmain en curs en il chantun Grischun tar la revisiun parziala da la lescha da sanadad cumpiglia ils interess centrals da la prevenziun, perquai ch’ella postulescha tranter auter in scumond da postar reclamas da tubac per lung da vias e plazzas publicas. 

Cuntegns da la campagna ed urari
Tranter ils 18 d’october ed ils 31 d’october fan l’Uffizi da sanadad, l’Uffizi dal servetsch social e l’Uffizi per la scola populara ed il sport ina campagna d’inserats en ils meds da massa grischuns cun contribuziuns redacziunalas davart l’alcohol, il cannabis ed il nicotin. En la regiun da Cuira vegn affischà placats gronds per lung da pliras axas da pendularis. Ultra da quai vegn fatg reclama en il kino Sin fundament da las experientschas davart l’effizienza e la persistenza da las campagnas da prevenziun è planisada per l’onn 2005 ina terza part da la campagna «Toxicomania cumenza il mintgadi. Prevenziun er». 

Pretensiuns da la prevenziun a la politica
Davart il tubac vegn pretendì in scumond da vender products da tubac a giuvenils sut 16 onns ed in scumond general da reclama per products da tubac. Concernent l’alcohol pretend’ins che las disposiziuns legalas vegnian observadas e controlladas meglier. Il persunal da vendita duaja esser conscient da sia responsabladad Ultra da quai vegn giavischà in scumond general da far reclama per alcohol.